LAZAROBASTER BADIOLA (EH Bildu, 2016-05-12):
Bai, arratsalde on guztioi.
Nekazaritza kontuetan Europan Talde Popularrak erabaki batzuk babestu izan ditu, nekazaritzako ekoizpenak erregulatzeko zeuden sistemak ezabatze aldera eta hor daukagu ba 2015ean esne kuoten desagerpena, 2016ean mahastiena, 2017an izango da erremolatxarena.
Eta Talde Popularrak ez du inolako erregulaziorik nahi, dena merkatuaren esku utzi nahi du, merkatuak dena erregulatzeko gaitasuna duelako, baina, noski, kontutan hartu gabe ba merkatuak sozialki sor ditzakeen, sarraskiak ez dituela kontutan hartzen. Eta merkatuak ez daukalako ikuspegi sozialik, ez dauka ikuspegi, ingurumen ikuspegirik ez eta osasun ikuspegirik.
Duen ikuspegi bakarra da ba korporazio handientzat etekinak ateratzea eta korporazioen interesak herritarren interesen gainetik jartzea. Beraz, Talde Popularrak Europan kuotak desagertzea erabaki duenean eta nahita erabaki duenean hori horrela izatea, hemen, Legebiltzar honetan erabaki horrek sortutako hondamendia konpontzeko proposamenak aurkezten, aurkezten ditu.
Zuek Europan kuotak, esne kuotak, esne kuotak desagertzearen alde egin duzue, gero zuek zarete hemen, Legebiltzarrean kuoten desagertzeak sortaraziko kalteei aurre egiteko proposamena aurkezten duena. Zuek Europan mahastien kuotak desagertzearen alde egin duzue eta gero zuek zarete hemen Legebiltzarrean kuoten desagertzeak sortarazitako kalteei aurre egiteko proposamena aurkezten duzuena.
Zuek Europan erremolatxaren kuotaren kentzearen alde egin duzue, eta gero, berriro ere, zuek zarete hemen Legebiltzarrean kuoten desagertzeak sortarazitako kalteei aurre egiteko proposamena aurkezten duzuena. Eta hau, iruditzen zaigu dela etengabeko adar jotze bat, benetako erabaki garrantzitsuak sektoreari dagozkionak Europan hartzen dira, horiek bai dira, horiek bai dira muga serioak eta horiek han babesten dituzue, eta gero hemen egiten duzuena da nolabait aurpegi jatorraren kareta ipini eta sektorearekiko interesa daukazuela agertu arazi nahi.
Eta guk, bueno, jendea despistatzeko egiten duzuen ahalegin horretan ba ez dizuegu lagunduko. Zuen ekimenari ez bozkatuko diogu, ez, ba Talde Popularraren jokabide hau ez dugulako konpartitzen eta hori salatu nahi dugulako bozkatuko dugu ez.
Arabako erremolatxaren sektorearen inguruan, zer esan? Ba bai, panorama oso zaila dauka ondorengo urteetarako ere. Nekazariek ba diru laguntzarekiko sekulako menpekotasunak dituzte eta, gainera, Araban ekoizten den erremolatxa guztia Mirandako Azukarera eramaten da.
Beraz, ekoizten den guztia leku berdinera doa, horrek sortzen duen ere beste menpekotasun batekin. Eta hau gutxi balitz, hau gutxi balitz, ba PPk bultzatuta erremolatxa kuotak desagertzera doaz.
Ikusten dugu, zuen proposamenean jaso dituzuen puntuak ba datozela gehien bat erremolatxaren ekoizpenari begira, nekazarien zereginari begira, eta puntu batzuekin adostasun gehiago, beste batzuekin gutxiago izan dezakegu, baina guri iruditzen zaiguna da sektore honek etorkizuna izatea nahi baldin badugu, nolabaiteko ikuspegi integral bat eman behar zaiola edo ikuspegi integral batetik jo behar dela, eta soluzioa ere hortik etorri behar dela.
Hau da, ekoizpenaz gain garrantzitsua dela ere transformazioa eta merkaturatzea bera ere kontutan hartzea.